CELEX: E2019J0004
Language: el
Date: 2020-05-13 00:00:00
Title: Απόφαση του Δικαστηρίου της 13ης Μαΐου 2020 στην υπόθεση E-4/19 Campbell κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE) (Ελεύθερη κυκλοφορία των εργαζομένων – Οδηγία 2004/38/ΕΚ – Δικαίωμα διαμονής – Δευτερογενή δικαιώματα υπέρ υπηκόων τρίτων χωρών) 2020/C 283/03

27.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/3
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 13ης Μαΐου 2020
      στην υπόθεση E-4/19
      Campbell
      κατά
      νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE)
      
         
            (Ελεύθερη κυκλοφορία των εργαζομένων – Οδηγία 2004/38/ΕΚ – Δικαίωμα διαμονής – Δευτερογενή δικαιώματα υπέρ υπηκόων τρίτων χωρών)
         
      
      (2020/C 283/03)
      Στην υπόθεση E-4/19, Campbell κατά νορβηγικής κυβέρνησης, εκπροσωπούμενης από το δευτεροβάθμιο όργανο εξέτασης υποθέσεων μετανάστευσης (Utlendingsnemnda — UNE) — ΑΙΤΗΣΗ προς το Δικαστήριο, δυνάμει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, η οποία υποβλήθηκε από το Ανώτατο Δικαστήριο της Νορβηγίας (Norges Høyesterett), σχετικά με την ερμηνεία της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ, και ιδίως του άρθρου 7 παράγραφος 1 στοιχείο β) σε συνδυασμό με το άρθρο 7 παράγραφος 2, το Δικαστήριο, αποτελούμενο από τους Páll Hreinsson, πρόεδρο, Per Christiansen και Bernd Hammermann (εισηγητή δικαστή), δικαστές, εξέδωσε απόφαση στις 13 Μαΐου 2020, το διατακτικό της οποίας έχει ως εξής:
      
                  1.
               
               
                  Όταν υπήκοος του ΕΟΧ ασκεί το δικαίωμά του ως εργαζόμενος, δυνάμει του άρθρου 28 της συμφωνίας ΕΟΧ, και διαμένει πραγματικά σε άλλο κράτος του ΕΟΧ, γεγονός που δημιουργεί ή ενισχύει οικογενειακό βίο, η αποτελεσματικότητα του εν λόγω δικαιώματος προϋποθέτει ότι o οικογενειακός βίος του υπηκόου του ΕΟΧ μπορεί να συνεχιστεί κατά την επιστροφή στο κράτος του ΕΟΧ από το οποίο κατάγεται.
                  Όσον αφορά υπήκοο του ΕΟΧ που δεν έχει ασκήσει οικονομική δραστηριότητα, ισχύουν οι διατάξεις του άρθρου 7 παράγραφος 1 στοιχείο β) και του άρθρου 7 παράγραφος 2 της οδηγίας 2004/38/ΕΚ στην περίπτωση που υπήκοος του ΕΟΧ, ο οποίος δεν έχει ασκήσει οικονομική δραστηριότητα, επιστρέφει στο κράτος του ΕΟΧ από το οποίο κατάγεται μαζί με μέλος της οικογένειάς του, όπως ο/η σύζυγος, που είναι υπήκοος τρίτης χώρας.
               
            
                  2.
               
               
                  Κάθε περίοδος διαμονής, δυνάμει και τηρουμένων των όρων που προβλέπονται στο άρθρο 7 παράγραφοι 1 και 2 της οδηγίας 2004/38/ΕΚ, υπηκόου του ΕΟΧ σε κράτος του ΕΟΧ εκτός του κράτους του ΕΟΧ από το οποίο κατάγεται, κατά τη διάρκεια της οποίας ο υπήκοος του ΕΟΧ δημιούργησε ή ενίσχυσε οικογενειακό βίο με υπήκοο τρίτης χώρας, δημιουργεί δευτερογενές δικαίωμα διαμονής για τον υπήκοο τρίτης χώρας, όταν ο υπήκοος του ΕΟΧ επιστρέφει στο κράτος του ΕΟΧ από το οποίο κατάγεται. Η έννοια της διαμονής πρέπει να ερμηνεύεται υπό την έννοια ότι επιτρέπει εύλογες περιόδους απουσίας, οι οποίες ενδέχεται να συνδέονται ή όχι με την εργασία, και οι οποίες, όσον αφορά τη διάρκειά τους, δεν αντιβαίνουν στην έννοια της πραγματικής διαμονής ούτε είναι ασυμβίβαστες με αυτήν. Αυτό ισχύει υπό την επιφύλαξη του άρθρου 35 της οδηγίας 2004/38/ΕΚ. Ωστόσο, το γεγονός ότι ένας υπήκοος του ΕΟΧ δημιουργεί συνειδητά προϋποθέσεις που του παρέχουν το δικαίωμα διαμονής σε άλλο κράτος του ΕΟΧ δεν αποτελεί από μόνο του επαρκή βάση για την παραδοχή ότι συντρέχει καταχρηστική συμπεριφορά.